A BIZOTTSÁG 873/2008/EK RENDELETE
(2008. szeptember 5.)
a tagállamok intervenciós hivatalainak birtokában lévő gabonának a közösségi piacon történő továbbértékesítésére irányuló folyamatos pályázati felhívás megnyitásáról szóló 712/2007/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) és különösen annak 43. cikkére, összefüggésben 4. cikkével,
mivel:
(1)
A 712/2007/EK bizottsági rendelet (2) folyamatos pályázati eljárást nyitott meg a tagállamok intervenciós hivatalainak birtokában lévő gabonának a közösségi piacon történő továbbértékesítésére. Az utolsó részleges pályázati felhívás vonatkozásában az ajánlatok benyújtásának határideje 2008. szeptember 10-én lejár.
(2)
Annak érdekében, hogy a tenyésztők és az állati takarmányok gyártói versenyképes áron történő ellátása a 2008/2009-es gazdasági év első hónapjaiban biztosított legyen, indokolt a gabonafélék piacán továbbra is hozzáférhetővé tenni a jelenleg egyedüli készletekkel rendelkező magyar intervenciós hivatal birtokában levő készleteket, és - a mezőgazdasági piacok közös szervezésével foglalkozó irányítóbizottság tervezett üléseinek időpontjához igazodva - meghatározni azokat a napokat és időpontokat, ameddig a piaci szereplők benyújthatják ajánlataikat.
(3)
A 712/2007/EK rendeletet tehát ennek megfelelően módosítani kell.
(4)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 712/2007/EK rendelet 3. cikkének (1) bekezdése a következő albekezdéssel egészül ki:
„2008. szeptember 15-ét követően az egyes részleges pályázati felhívások vonatkozásában a pályázatok benyújtásának határideje az alábbi szerdai napokon (brüsszeli idő szerint) 13 órakor jár le: 2008. szeptember 24., 2008. október 15., 2008. október 29., 2008. november 12., 2008. november 26., 2008. december 3. és 2008. december 17.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. szeptember 5-én.